Document ID: 32005L0079

KOMISIJAS DIREKTĪVA 2005/79/EK
(2005. gada 18. novembris),
ar kuru groza Direktīvu 2002/72/EK, kas attiecas uz plastmasas materiāliem un izstrādājumiem, kuri paredzēti saskarei ar pārtikas produktiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2004. gada 27. oktobra Regulu (EK) Nr. 1935/2004 par materiāliem un izstrādājumiem, kas paredzēti saskarei ar pārtikas produktiem, un par Direktīvu 80/590/EEK un 89/109/EEK atcelšanu (1), un jo īpaši tās 5. panta 2. punktu,
apspriedusies ar Eiropas Pārtikas nekaitīguma iestādi,
tā kā:
(1)
Ar Komisijas Direktīvu 2002/72/EK (2) nosaka monomēru un citu izejvielu sarakstu, kuras atļauts lietot plastmasas materiālu un priekšmetu ražošanā. Ņemot vērā jauno informāciju par šādu vielu riska novērtējumu, daži monomēri, ko pagaidām valstī atļauts lietot, kā arī daži jauni monomēri ir jāiekļauj Kopienas atļauto vielu sarakstā, kas noteikts ar šo direktīvu.
(2)
Direktīvā 2002/72/EK ir iekļauts arī daļējs piedevu saraksts, kuras var izmantot plastmasas materiālu un priekšmetu ražošanā. Šis saraksts ir jāgroza, un tajā jāiekļauj citas piedevas, kuras ir novērtējusi Eiropas Pārtikas nekaitīguma iestāde (“iestāde”).
(3)
Attiecībā uz dažām vielām ir jāgroza Kopienas līmenī jau noteiktie ierobežojumi, ņemot vērā jaunāko informāciju. Jo īpaši attiecībā uz epoksidētu sojaspupu eļļu (ESBO) iestāde ieteikusi samazināt tās īpatnējo migrācijas robežu (SML) PVH vāku blīvēm, kas satur minēto vielu un ko izmanto, lai aiztaisītu stikla burkas, kurās ir zīdaiņu pārtika un pārtika zīdaiņu piebarošanai vai kurās ir apstrādāta graudaugu pārtika un pārtika zīdaiņiem un maziem bērniem. Faktiski iestāde norādījusi, ka zīdaiņi, kas šādu pārtiku regulāri lieto, tiek pakļauti minētās vielas iedarbībai un tādējādi var tikt pārsniegta pieļaujamā diennakts deva. Tādēļ SML attiecībā uz ESBO tieši minētajiem lietojumiem ir samazināts no 60 uz 30 mg/kg pārtikas vai pārtikas aizstājēja, vienlaikus nemainot daudzumu visiem citiem lietojumiem.
(4)
Ir jāparedz pārejas periods attiecībā uz tām PVH vāku blīvēm, kuru sastāvā ir epoksidēta sojaspupu eļļa, ko lieto stikla burku aizvākošanai un kas nonāk saskarē ar pārtiku pirms 2006. gada 19. novembra.
(5)
Tādēļ attiecīgi jāgroza Direktīva 2002/72/EK.
(6)
Šajā direktīvā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 2002/72/EK II, III, V un VI pielikumu groza saskaņā ar šīs direktīvas I līdz IV pielikumu.
2. pants
PVH vāku blīves, kas satur epoksidētu sojaspupu eļļu ar atsauces numuru 88640 Direktīvas 2002/72/EK III pielikuma A sadaļā, ko izmanto tādu stikla burku aizvākošanai, kurās ir zīdaiņu pārtika vai pārtika zīdaiņu piebarošanai atbilstoši Komisijas Direktīvai 91/321/EEK (3) vai kurās ir apstrādāta graudaugu pārtika un pārtika zīdaiņiem un maziem bērniem atbilstoši Komisijas Direktīvai 96/5/EK (4), un kuras iepildītas pirms 2006. gada 19. novembra un kas ir saskaņā ar ierobežojumiem un/vai īpašām norādēm, kas paredzētas Direktīvas 2002/72/EK III pielikuma A daļā, kas grozīta ar Direktīvu 2004/19/EK, var turpināt laist tirgū, ja vien iepildīšanas datums tiek norādīts uz attiecīgajiem materiāliem un izstrādājumiem.
Iepildīšanas datumu var aizstāt ar citu norādi, ja pēc tās var noteikt iepildīšanas datumu. Pēc pieprasījuma ziņas par iepildīšanas datumu jāsniedz visām kompetentām iestādēm un personām, kas nodrošina šīs direktīvas prasību ievērošanu.
Pirmais un otrais apakšpunkts jāpiemēro, neskarot Eiropas Parlamenta un Padomes Direktīvas 2000/13/EK (5) prasības.
3. pants
1. Dalībvalstis vēlākais līdz 2006. gada 19. novembrim pieņem un publicē normatīvos un administratīvos aktus, kas nepieciešami, lai ievērotu šīs direktīvas prasības. Dalībvalstis tūlīt dara Komisijai zināmus minēto tiesību aktu noteikumus un minēto aktu un šīs direktīvas korelācijas tabulu.
Minētos noteikumus piemēro tā, lai:
a)
no 2006. gada 19. novembra varētu notikt to plastmasas materiālu un priekšmetu tirdzniecība un lietošana, kas var nonākt saskarē ar pārtikas produktiem un kas atbilst šai direktīvai;
b)
no 2007. gada 19. novembra Kopienā tiktu aizliegta to plastmasas materiālu un priekšmetu ražošana un imports, kas var nonākt saskarē ar pārtikas produktiem un kas neatbilst šai direktīvai.
Kad dalībvalstis pieņem minētos tiesību aktus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka, kā izdarāmas šādas atsauces.
2. Dalībvalstis dara Komisijai zināmus valsts tiesību aktu galvenos noteikumus, ko tās pieņem jomā, uz kuru attiecas šī direktīva.
4. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 2005. gada 18. novembrī.

Labels: 3
0
1
17